Ilomantsin kunta lausunto

Tekninen osasto

Soihtulantie 7

82900 Ilomantsi 28.3.2017

Liikenne- ja viestintäministeriö

Liikenne- ja viestintäministeriö pyytää lausuntoa luonnoksesta hallituksen esitykseksi yksityistielaiksi ja eräiksi siihen liittyviksi laeiksi. ( LVM/2302/03/2015 )

Lain tavoitteena on antaa edellytykset yksityistieverkon kehittämiselle ja ylläpidolle nykyisissä olosuhteissa, joissa huomioidaan muun muassa kaupungistuminen ja maaseudun ikärakenteen muutokset.

Lupamenettelyjä halutaan selkeyttää ja keventää ja tieoikeuden määritelmää laajennettaisiin.

Kuntien tielautakuntia koskevista säännöksistä luovuttaisiin ja niille aiemmin kuuluvat tehtävät siirrettäisiin muille viranomaisille. Yksityistieavustuksia koskevia säännöksiä uudistettaisiin. Jatkossa valtionavustusten jakaminen jäisi toimintansa aloittavien maakuntien tehtäväksi.

Uusi laki kannustaisi tieosakkaita järjestäytymiseen ja yksityisteitä koskevan hallinnollisen tienpidon ylläpitoon.

Tiekuntien perustaminen ja yhdistyminen tulisi mahdolliseksi tieosakkaiden omilla päätöksillä ilman tietoimitusta.

Lausunnossa pyydetään ottamaan kantaa taloudellisiin vaikutuksiin.

Maaseudun väestön ikärakenne asettaa haasteita yksityistieasioiden hoidolle. Tiekuntien voimavarat eivät riitä asioiden hoitamiseen tiekunnat ”ukkoutuvat” ei saada uusia henkilöitä tiekuntiin.

Tieisännöintiä tulisi saada markkinoitua tiekuntiin, jolloin tiekunnat saisivat osaavaa tieasiapalvelua. Kustannukset tulisi kuitenkin säilyttää kohtuullisella tasolla.

Ilomantsin kunnan tiejaosto kokoontuu 2-4 kertaa vuodessa, toimituksissa on käsitelty useimmiten tiekunnan perustamista ja lisäksi tiekuntien toimituksista tulleita valituksia. Tien perustamisasiat ovat joskus hyvin haasteellisia ja aikaa vieviä.

Lakimuutoksen myötä kuntien tielautakunnat lakkautuisivat ja lakkauttaminen säästäisi kunnan kustannuksia. Kunnassa tulisi kuitenkin olla jokin elin tai jaosto, joka voisi olla ns. neuvoa antava toimielin tiekunnille yksityistieasioissa.

Tielautakuntien toimituksia olisi tarkoituksenmukaista siirtää kiinteistöviranomaisen tai Maanmittauslaitoksen hoidettavaksi, kuitenkin siten, että kustannukset säilyisivät kohtuullisina. Pienet ”asiat” tulisi kuitenkin hoitaa paikallisesti, jottei turhaan kuormiteta esim. maaoikeutta.

Yksityistielainsäädännön uudistus on tervetullut asia, koska voimassa oleva laki on vuodelta 1963 ja kaipaa uudistuksia. Lupamenettely selkeentyisi uuden lain myötä.

Kuntien tulisi edelleen saada vapaaehtoisesti avustaa tiekuntia, ei ainoastaan sellaisia joille on perustettu tiekunta.

Valtion avustusten siirtäminen maakunnille olisi hyvä ratkaisu, jolloin voitaisiin tasapuolisesti myöntää varoja tiekunnille.

Tiekuntien vahvistamat omat säännöt, joilla voitaisiin sopia erikseen määritellyistä kysymyksistä myös toisin kuin laissa säädetään kuulostaa hyvältä.

Ilomantsissa 28.3.2017

Veijo Kurki

yksityistieasioista vastaava